
A foszfodiészteráz-5 gátló tadalafil hatásainak a vizsgálata urémiás kardiomiopátiában patkány modellben

Kulcsszavak: Krónikus veseelégtelenség; urémiás kardiomiopátia; tadalafil; foszfodiészteráz-5 gátló
Bevezetés: A krónikus veseelégtelenség (KVE) gyakori szövődménye az urémiás kardiomiopátia, amely gyakran bal kamrai hipertrófia ill. fibrózis formájában jelenik meg. A tadalafil egy foszfodiészteráz-5 gátló, amelynek leírták kardiális átépülést gátló hatását hipertenzió talaján kialakult krónikus szívelégtelenségben. Jelen kísérletünkben a tadalafil hatását vizsgáltuk urémiás kardiomiopátiában.
Módszerek: Hím Wistar patkányokban (350-400 g) 5/6 nefrektómiával KVE-t hoztunk létre, míg a kontroll csoport áloperáción esett át. Az állatokat az 5. követési héttől per os gavage formájában kezeltük a következő 4 csoportra osztva: 1) csapvízzel kezelt (1 ml/ttkg/nap) áloperált, 2) csapvízzel kezelt (1 ml/ttkg/nap) KVE, 3) alacsonyabb dózisú tadalafillal (0,5 mg/ttkg/nap) KVE, ill. 4) magasabb dózisú tadalafillal (1 mg/ttkg/nap) kezelt KVE csoport. A 13. héten a szív funkcióját és morfológiáját echokardioráfiával vizsgáltuk, ill. megmértük a szérum urea és kreatinin szinteket, valamint RT-qPCR segítségével meghatároztuk a szívelégtelenséggel kapcsolatos A-típusú natriuretikus peptid (Nppa) bal kamrai kifejeződését.
Eredmények: A KVE csoportban az áloperált csoporthoz képest szignifikánsan megvastagodott a poszterior fal diasztoléban (2,26±0,12 vs. 1,58±0,09 mm, p<0,05), amelyet az alacsonyabb dózisú tadalafil kezelés mérsékelt (1,94±0,14 mm), míg a magasabb dózisú tadalafil kezelés tendenciózusan megnövelt (2,50±0,28 mm). Továbbá, a magasabb dózisú tadalafil kezelés szignifikánsan megemelte a szérum urea és kreatinin szinteket, ill. az Nppa kifejeződését a KVE csoporthoz képest.

Következtetések: KVE modellünkben urémiás kardiomiopátia fejlődött ki bal kamrai hipertrófia formájában. Az alacsonyabb dózisú tadalafil kezelés mérsékelni látszik a bal kamrai hipertrófia súlyosságát KVE-ben, míg a magasabb dózisú kezelés tovább rontotta a vesefunkciót és az urémiás kardiomiopátiát. A tadalafil urémiás kardiomiopátiára gyakorolt hatásainak a megértése további részletes molekuláris vizsgálatokat igényel.

